DA Den Europæiske Unions Tidende CE 84/753

(2004/C 84 E/0849)

SKRIFTLIG FORESPØRGSEL E-0050/04

af Camilo Nogueira Román (Verts/ALE) til Kommissionen

(20. januar 2004)

Om: Strid mellem papirmassefabrikken Celulosas de Pontevedra i Ence, Galicia, på den ene side og lokalbefolkningen og Pontevedra kommune på den anden side på grund af forurening fra fabrikken

Papirmassefabrikken Celulosas de Pontevedra i Ence har i over 40 år beslaglagt et offentligt areal, som det har fået tildelt ved administrativ koncession på bredden af fjorden Ria de Pontevedra, og som i dag praktisk taget ligger i et byområde i kommunen af samme navn, og hindrer byudviklingen i kystområdet mellem Pontenegra kommune og Marín kommune. Hovedaktionær i virksomheden, der tidligere var offentlig, men nu er privatiseret, er Caixa Galicia, som forestår ledelsen. Fabrikken, der ligger i et privilegeret fjordområde, har en produktionsproces, der er stærkt forurenende for såvel vandet i Ria fjorden som for luften, hvilket har givet anledning til mange protestdemonstrationer blandt indbyggerne og har skabt en strid, som har stået på i flere år, mellem fabrikken og Pontevedra kommune, hvor både indbyggerne og de kommunale myndigheder kræver, at fabrikken flyttes til et andet sted. Virksomheden vil nu med støtte fra den galiciske regering konsolidere fabrikken, og det ved at opnå ejerskab af det pågældende areal, og oprette en papirfabrik til forarbejdning af den fremstillede papirmasse. Med henblik herpå søger virksomheden at indgå partnerskab med Georgia Pacific Corporation med sæde i Atlanta, USA, og en verdensomspændende produktion, der er kendt for konflikter som følge af miljø- og sikkerhedsproblemer samt alvorlige ulykker som f.eks. brande, eksplosioner og udslip af giftige stoffer, der allerede har kostet menneskeliv, og ulovlig tømmerhugst i den tredje verden.

Har Kommissionen kendskab til situationen for fabrikken Celulosas de Pontevedra, dens forurenende art, dens placering i et offentligt byområde, konflikterne med civilsamfundet og Rias kommunale myndigheder, navnlig Pontevedra kommune, og indstillingen hos den galiciske og den spanske regering, der ikke træffer de nødvendige foranstaltninger for at undgå de alvorlige skader, som virksomheden påfører befolkningen og økonomien i området?

Har Kommissionen truffet foranstaltninger til imødegåelse af disse alvorlige skader? Har den truffet nogen overvågnings- og kontrolforanstaltninger for at hindre papirmassefabrikkens planlagte konsolidering i dens nuværende område ved opførelse af en ny papirfabrik på grundlag af partnerskab med Georgia Pacific Corporation?

Er Kommissionen vidende om, at virksomheden Celulosas de Pontevedra endog søger at udvirke, at det areal på 430 000 m2, hvor fabrikken ligger, mister status som offentligt hav- og landområde, for at den kan fortsætte sine aktiviteter efter udløbet af den administrative koncession?

Vil Kommissionen støtte Pontevedra kommunes indsats for at beskytte den offentlige art af det område, hvor fabrikken er placeret, og få fabrikken flyttet til et andet sted under opretholdelse af beskæftigelsen og respekt for alle de nødvendige foranstaltninger til bekæmpelse af den nuværende alvorlige forurening?

Svar afgivet på Kommissionens vegne af Margot Wallström

(16. marts 2004)

Kommissionen har ikke ud fra det ærede medlems oplysninger tilstrækkeligt grundlag til at kunne afgøre, om det pågældende anlæg opfylder betingelserne i Fællesskabets relevante lovgivning.

Spørgsmålet om en eventuel ibrugtagning af det ny område ligger ikke inden for Fællesskabets kompetence. Et forslag om at bygge en ny papirfabrik eller ændre eller udvide en eksisterende kræver en vurdering af virkningerne på miljøet i henhold til Rådets direktiv 85/337/EØF af 27. juni 1985 (1), senest ændret ved Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet (2), for at se, om anlægget kan få afgørende indflydelse på miljøet. Det indebærer, at offentligheden høres, og at de kompetente myndigheder tager hensyn til dens synspunkter og til miljøpåvirkningerne. Hvis de kompetente myndigheder har tænkt sig at godkende ansøgningen, kan de stille de nødvendige betingelser, f.eks. at disse virkninger skal afhjælpes.

Hvad angår anlæggenes skadelige virkninger, må der tages hensyn til, at det pågældende anlæg omfattes af Rådets direktiv 96/61/EF af 24. september 1996 om integreret forebyggelse og bekæmpelse af forurening (3) (se bilag I, punkt 6.1). Dette direktiv har til formål at sikre et højt miljøbeskyttelsesniveau ved at forebygge og formindske emissionerne til luft, vand og jord, undgå eller begrænse affaldsdannelse, skabe energieffektivitet, forebygge ulykker og ved aktiviteternes ophør føre stedet tilbage til en tilfredsstillende tilstand.

Anlægget har tilsyneladende været i drift i over 40 år og må derfor betragtes som et »bestående anlæg« i den betydning, der anvendes i direktivet (se artikel 2, punkt 4). Ifølge direktivets artikel 5 skal de kompetente myndigheder senest den 30. oktober 2007 træffe de nødvendige foranstaltninger for at sikre, at sådanne anlæg drives i fuld overensstemmelse med direktivets bestemmelser.

Til dette formål skal den kompetente myndighed udstede en samlet tilladelse (eller eventuelt genbehandle og ajourføre en eksisterende tilladelse), som omfatter emissionsgrænseværdier og tilsvarende parametre eller tekniske foranstaltninger, der bygger på den bedste tilgængelige teknik og tager hensyn til det pågældende anlægs tekniske karakter, dets geografiske beliggenhed og de lokale miljøforhold (se direktivets artikel 9, stk. 4).

For at afgøre, hvad der er den bedste tilgængelige teknik, kan de kompetente myndigheder bygge deres krav på et referencedokument for den bedste tilgængelige teknik (BREF) inden for papirmasse- og papirfremstilling. Dette dokument findes på netstedet: (http://eippcb.jrc.es/pages/FAbout.htm).

Oplysninger om de mest relevante forurenende stoffer, der udsendes af anlægget, er offentligt tilgængelige på netstedet: www.eper.cec.eu.int fra den 23. februar 2004.

For at kunne bevare luftkvaliteten på de steder, hvor den er god, og forbedre den i andre tilfælde pålægger Rådets direktiv 96/62/EF af 27. september 1996 om vurdering og styring af luftkvalitet (4) medlemsstaterne at vurdere luftkvaliteten på hele deres territorium. Grænse- og målværdier, som skal opfyldes inden et bestemt tidspunkt (2005-2010), er opstillet i de ledsagende afledte direktiver om luftforurenende stoffer som svovldioxid, kvælstofoxid, partikelstof (PM10) og bly (5) eller kulmonoxid og benzen (6). Industrianlæg er naturligvis potentielle kilder til nogle af disse stoffer. Medlemsstaterne skal hvert år underrette Kommissionen om de områder og bebyggelser, hvor grænseværdierne plus en bestemt tolerancemargen (som hvert år bliver mindre for på et bestemt tidspunkt at komme ned på nul) overskrides. For disse områder skal medlemsstaterne opstille planer og programmer, som viser, med hvilke foranstaltninger grænseværdierne kan nås. Kommissionne har hidtil ikke modtaget sådanne planer eller programmer for Spanien i forbindelse med det påståede problemområde omkring det pågældende industrianlæg.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 257 af 10.10.1996.

(4) EFT L 296 af 21.11.1996.

(5) EFT L 163 af 29.6.1999.

(6) EFT L 313 af 13.12.2000.